LIETUVOS RESPUBLIKOS SUSISIEKIMO MINISTRO



ĮSAKYMAS

**DĖL MINIMALIŲ KLIŪČIŲ PERSKRIDIMO AUKŠČIŲ IR METEOROLOGINIŲ MINIMUMŲ TVIRTINIMO**

2011 m. kovo 22 d. Nr. 3-164

Vilnius

Vadovaudamasis Lietuvos Respublikos susisiekimo ministerijos nuostatų, patvirtintų Lietuvos Respublikos Vyriausybės 2010 m. spalio 13 d. nutarimu Nr. 1480 (Žin., 2010, Nr. [125-6402](https://www.e-tar.lt/portal/lt/legalAct/TAR.8318E3D8064C)), 16.6 punktu ir atsižvelgdamas į Tarptautinės civilinės aviacijos organizacijos (toliau – ICAO) dokumento Nr. 9365 „Skrydžių bet kokiu oru vadovas“ nuostatas:

1. Pavedu Civilinės aviacijos administracijai tvirtinti aerodromų minimalius kliūčių perskridimo aukščius (toliau – OCA/H) ir prireikus – meteorologinius minimumus.

2. Nustatau, kad aerodromą valdantis fizinis ar juridinis asmuo apskaičiuoja OCA/H vadovaudamasis Tarptautinės civilinės aviacijos konvencijos 14 priedo „Aerodromai“ ir ICAO dokumento Nr. 8168 „PANS-OPS“ reikalavimais ir teikia juos tvirtinti Civilinės aviacijos administracijai.

Susisiekimo ministras Eligijus Masiulis